Pers wolk laat inwoners kopkrap(Foto: @JeannetteQuim/Twitter) ŉ Raaiselagtige pers wolk het verlede week Sondag oor ŉ dorp in Chili aan die suidwestelike kus van Suid-Amerika verskyn. Dit het plaaslike inwoners en beamptes laat kopkrap, aldus ŉ berig in die Philadelphia-gebaseerde koerant Al Dia. Inwoners het foto’s op sosialemediaplatforms soos Twitter gedeel waar die pers wolk laag oor Pozo Almonte hang, terwyl die res van die lug skoon blyk te wees. Owerhede het ŉ ondersoek van stapel gestuur na die verskynsel wat tot vrees in die gemeenskap gelei het. Die wolk het oorspronklik by die Cala Cala-myn begin – baie naby aan die dorp. “Ons doen ŉ inspeksie en dit lyk of dit veroorsaak is deur ŉ motor of pomp wat onklaar geraak het,” het Christian Ibanez, adjunk-streeksdirekteur van Tarapacá, aan Al Dia gesê. Omgewingsbeampte Emanuel Ibarra sê die tegniese fout het veroorsaak dat jodium by die aanleg van ŉ soliede vorm in ŉ gas verander het, aldus die berig. Volgens Meaww behoort die perseel aan Cosayach, ŉ salpeter- en jodiummaatskappy. “Tot dusver was daar nie enige mediese ondersoeke of probleme weens die verskynsel nie,” het Daniel Quinteros, streeksverteenwoordiger vir Tarapacá, gesê. “Ons was ook in gesprek met die superintendent van omgewingsake en sal ŉ klag vir nienakoming aan regulasies oorweeg.” Plaaslike beamptes was 48 uur lank op die toneel waartydens die wolk verdwyn het. En #pozoalmonte, en faena Cala Cala Cosayach se produce una emergencia medioambiental, donde se observa una nube de sublimación de yoduro, se activa plan de emergencia local. @info_emergencia @reddeemergencia @biobio #MedioAmbiente #hazmat pic.twitter.com/QXzcqk6cbP — Negrita ???????????? (@JeannetteQuim) August 21, 2022